លោក ​ហ៊ុន សែន​នឹង​ចុះ​ហត្ថលេខា​ដែល​មាន​ទឹកប្រាក់​រាប់​ពាន់​លាន​ដុល្លារ​នៅ​ចិន
លោក​​ហ៊ុន សែន​ បាន​ថ្លែងថា​ កិច្ចព្រមព្រៀង​មួយ​ចំនួន​​ទាក់ទង​នឹង​ជំនួយ​ហិរញ្ញ​វត្ថុ​របស់​​ចិន ​ដើម្បី​កសាង​ផ្លូវ​ជាតិ​មួយ​​ចម្ងាយ៣០០គ.ម។
ភ្នំពេញ៖ លោកនាយករដ្ឋមន្ត្រីហ៊ុន សែន បានចាកចេញដំណើរទៅធ្វើទស្សនកិច្ចរយៈពេល៥ថ្ងៃ នៅប្រទេសចិននៅថ្ងៃច័ន្ទនេះដើម្បីជួបពិភាក្សាការងារជាមួយក្រុមមេដឹកនាំចិនសំដៅជំរុញសកម្មភាពសេដ្ឋកិច្ច និងពាណិជ្ជកម្មរវាងប្រទេសកម្ពុជានិងប្រទេសចិនដែលគ្រោងនឹងចុះហត្ថលេខាលើកិច្ចព្រមព្រៀងច្រើនពាន់លានដុល្លារអាមេរិក នៅក្នុងគម្រោងថាមពល ហេដ្ឋារចនាសម្ព័ន្ធ និងកសិកម្ម។ លោកនាយករដ្ឋមន្ត្រីហ៊ុន សែន គ្រោងនឹងជួបជាមួយលោកប្រធានាធិបតីចិន Hu Jintao លោកនាយករដ្ឋមន្ត្រីចិន Wen Jiabao និងលោក Wu Bangguo ប្រធានសភាប្រជាជនចិន ព្រមទាំងចូលក្រាបបង្គំគាល់សម្តេចឪ ព្រះនរោត្តម សីហនុ និងសម្តេចម៉ែ។ លោកនាយករដ្ឋមន្ត្រី ហ៊ុន សែន បានអមដំណើរដោយលោក ហោ ណាំហុង រដ្ឋមន្ត្រីការបរទេស លោកចម ប្រសិទ្ធ រដ្ឋមន្ត្រីក្រសួងពាណិជ្ជកម្ម លោកស៊ុយ សែម រដ្ឋមន្ត្រីក្រសួងឧស្សាហកម្មរ៉ែ និងថាមពល លោកចាន់ សារុន រដ្ឋមន្ត្រីក្រសួងកសិកម្ម លោកលឹម គានហោ រដ្ឋមន្ត្រីក្រសួងធនធានទឹក លោកត្រាំ អ៊ីវតឹក រដ្ឋមន្ត្រីក្រសួងគមនាគមន៍ និងមន្ត្រីជាន់ខ្ពស់មួយចំនួនទៀត។ លោកនាយករដ្ឋមន្ត្រី ហ៊ុន សែន បានថ្លែងក្នុងពិធីមួយនៅវត្តព្រះពុទ្ធសាសនាក្នុងទីក្រុងភ្នំពេញ កាលពីថ្ងៃអាទិត្យថា កិច្ចព្រមព្រៀងកម្ចី ជំនួយ និងពាណិជ្ជកម្មចំនួន ១៥ នឹងអាចត្រូវបានចុះហត្ថលេខារួម មានគម្រោងស្ថាបនាស្ពាន និងផ្លូវ ការនាំចេញផលិតផលកសិកម្ម និងការអភិវឌ្ឍរោងចក្រអគ្គិសនីប្រើដោយធ្យូងថ្ម។ លោកនាយករដ្ឋមន្ត្រី ហ៊ុន សែន បានបញ្ជាក់ថា ដំណើរទស្សនកិច្ចរបស់លោកនៅពេលនេះ សំដៅពង្រឹងចំណងមិត្តភាព និងកិច្ចសហប្រតិបត្តិការទ្វេភាគីរវាងប្រទេសកម្ពុជា និងប្រទេសចិន ហើយចុះហត្ថលេខាលើគម្រោងអភិវឌ្ឍន៍មួយចំនួនដោយប្រទេសចិននៅកម្ពុជា។ លោកនាយករដ្ឋមន្ត្រីហ៊ុន សែន បានបន្ថែមថា កិច្ចព្រមព្រៀងមួយចំនួនទាក់ទងនឹងជំនួយហិរញ្ញវត្ថុរបស់ប្រទេសចិន ដើម្បីកសាងផ្លូវជាតិមួយចម្ងាយ ៣០០គីឡូម៉ែត្រ ដែលចេញពីចំណុចថ្នល់ទទឹងនៃផ្លូវជាតិលេខ៤ទៅកាន់ស្រុកជុំគីរី ខេត្តកំពត និងការជីកប្រឡាយ។ កិច្ចព្រមព្រៀងដទៃទៀតបានផ្តោតទៅលើការកសាងស្ពានជ្រោយចង្វាទីពីរនៅក្នុងទីក្រុងភ្នំពេញ និងស្ពានឆ្លងកាត់ទន្លេបាសាក់នៅស្រុកទឹកខ្មៅ ខេត្តកណ្តាល ព្រមទាំងការកសាងរោងចក្រអគ្គិសនីដើរដោយធ្យូងថ្ម នៅខេត្តព្រះសីហនុ។ លោក ស៊្រី ថាមរុង្គ រដ្ឋមន្ត្រីប្រតិភូអមលោកនាយករដ្ឋមន្ត្រីបានថ្លែងប្រាប់ក្រុមអ្នករាយការណ៍ព័ត៌មាននៅព្រលានយន្តហោះអន្តរជាតិភ្នំពេញ មុនពេលចេញដំណើរថា ទំនាក់ទំនងនិងកិច្ចសហប្រតិបត្តិការលើគ្រប់វិស័យរវាងកម្ពុជា និងចិនមានការរីកចម្រើនកាន់តែល្អប្រសើរ។ លោក ច័ន្ទ សុផល ប្រធានសមាគមសេដ្ឋកិច្ចកម្ពុជាបានថ្លែងថា ប្រទេសកម្ពុជាត្រូវការអភិវឌ្ឍហេដ្ឋារចនាសម្ព័ន្ធ ដូចជា ស្ពាន ផ្លូវថ្នល់ ប្រព័ន្ធធារាសាស្ត្រ និងវារីអគ្គិសនី សម្រាប់ជំរុញកំណើនសេដ្ឋកិច្ចជាតិ។ «ប្រទេសកម្ពុជាត្រូវការហេដ្ឋារចនាសម្ព័ន្ធចាំបាច់បំផុត។ យើងនៅខ្វះខាតប្រព័ន្ធធារាសាស្ត្រ ស្ពាន និងផ្លូវថ្នល់ច្រើនណាស់។ ដូច្នេះ ខ្ញុំមើលឃើញថា ការសាងសង់ហេដ្ឋារចនាសម្ព័ន្ធទាំងនេះ គឺត្រូវចំ ចំណុចគ្រឹះដែលសេដ្ឋកិច្ចយើងត្រូវការ»។ ក្នុងរយៈពេល១១ខែ នៃឆ្នាំ២០១០ ការនាំចូលរបស់ប្រទេសចិនមកក្នុងប្រទេសកម្ពុជាមានតម្លៃជាង ៩៤៩លានដុល្លារអាមេរិកដែលបានកើនឡើងពីជាង៨៨១លានដុល្លារអាមេរិកនៅក្នុងឆ្នាំ២០០៩ ហើយការនាំចេញរបស់ប្រទេសកម្ពុជាទៅកាន់ប្រទេសចិនមានតម្លៃជាង៤៨លានដុល្លារអាមេរិក ដែលបានកើនឡើងពីជាង១៦លានដុល្លារអាមេរិកនៅក្នុងឆ្នាំ២០០៩។ លោក Wu Bangguo ប្រធានសភាប្រជាជនចិនបានប្រកាសកាលពីខែវិច្ឆិកាថា ប្រទេសចិនបាន សន្យាវិនិយោគទឹកប្រាក់១.៦០០លានដុល្លារអាមេរិកក្នុងគម្រោងហេដ្ឋារចនាសម្ព័ន្ធនៅកម្ពុជាក្នុង រយៈពេលប្រាំឆ្នាំខាងមុខ៕